1-MAVZU: STATISTIKA FANINING PREDMETI VA USLUBI

Ko’rib chiqiladigan asosiy savollar:

1. Statistikaning paydo bo’lish tarixi va rivojlanish bosqichlari.

2. Statistika predmeti, ob’ekti va vazifalari. 

3. Statistika uslubiyati.

4. Statistika faning tarmoqlari va boshqa fanlar bilan aloqadorligi.

Mavzuga oid tayanch tushunchalar va iboralar:

Statistika, miqdor, sifat, statistika obyekti va predmeti, statistika uslubiyati (metodologiyasi) yoki uslubi (metodi), statistik qonuniyat, tasviriy statistika, analitik statistika, ommaviy hodisa, ommaviy jarayon, matematik va statistik ehtimol, statistika tarmoqlari, iqtisodiy statistika.

Mavzuga oid asosiy muammolar:

· Statistika universal fanmi? 
· Ommaviy hodisa va jarayon nima va ular qanday xususiyatlarga ega?
1-savol bo’yicha dars maqsadi:

· Statistikaning paydo bo’lish tarixini  tushuntirib bera oladi;
· Statistikaning rivojlanish bosqichlarini izohlash.
 Identiv o’quv maqsadlari: 

· Statistikaning paydo bo’lish tarixini  tushuntirib bera oladi;
· Statistikaning rivojlanish bosqichlarini izohlash.
1-asosiy savolning bayoni:

Statistika lotincha “status” - ahvol, holat so‘zi bilan italyancha “state” - davlat so‘zidan kelib chiqib, davlat ahvoli haqidagi fan.

Etimologiya, ya’ni so‘zlarni kelib chiqishi jihatidan bu atama bevosita qandaydir bitta klassik - grekcha yoki lotincha ildizga ega emas. U lotincha “status”, ya’ni 
ahvol, holat degan so‘zning italyancha “state” - davlat degan so‘z qiyofasini olishidan kelib chiqadi. Statistika so‘zi kundalik hayotga va ilm-fanga XVIII asrda kirib keldi. Dastlab, savdo va moliya kapitali hamda pul munosabatlari taraqqiyoti natijasida vujudga kelgan ehtiyojni qondirish maqsadida to‘plangan mamlakat aholisi, iqtisodiy va siyosiy ahvoli haqidagi ma’lumotlar statistik axborotlar deb yuritiladi. 

Dastlab davlatshunoslik fani statistika deb ataldi.

Biroz keyinroq davlatning diqqatga sazovor tomonlarini tasvirlaydigan davlatshunoslik fani paydo bo‘lib, u statistika nomi bilan, uni yaxshi egallagan bilimdon esa statistik deb atala boshlandi. Bu fanning ko‘zga ko‘rinarli namoyondasi nemis G. Axenval (1719-1772yy) birinchi bo‘lib statistika so‘zini ot sifatida qo‘lladi va ilmiy odatga kiritdi. Uning fikricha, statistika bu davlat uchun alohida ahamiyat kasb etadigan masalalar sharhi, tasviridir. Ammo hozirgi kunda statistika atamasini bunday mazmunda talqin etish ko‘p jihatlarini yo‘qotdi. Kundalik turmushimizda mamlakat iqtsodiyoti va aholisi haqidagi ma’lumotlar to‘plami statistika deb yuritilsa ham, ammo u o‘tgan asrlardagi “davlatshunoslik” dan tubdan farq qiladi. 

Hozirgi zamon statistikasi davlatshunoslikdan axborotlarning to‘laligi, turli- tumanligi va xarakteri bilan tubdan farq qiladi.

Bu farq nafaqat axborot turlari ko‘pligi va to‘laligida ko‘zga tashlanib qolmasdan, shu bilan birga ularning xarakterida ham yaqqol kuzatiladi. Endi statistika deganda faqat miqdoriy ifodalangan axborotlar tushuniladi. Masalan, muayyan davlatda qanday siyosiy tizim xukmronligi, qaysi til davlat tili ekanligi statistikaga hech qanday aloqasi yo‘q, ammo siyosiy firqаlar soni, ularning maqsadi, a’zolar soni va boshqa belgilar bo‘yicha taqsimlanishi, yetakchi firqа tashkilotlari a’zolarining ijtimoiy holati, yoshi, jinsi va boshqa belgilari bo‘yicha taqsimoti, qaysi tilda qancha aholi gaplashishi va hokazolar - bular statistikadir. Mamlakat hududiy bo‘linmalarining ro‘yxati yoki jo‘g‘rofiy xaritada joylanishi statistika emas, biroq aholini soni, sanoat tarmoqlari va hokazolarning hududiy kesimda taqsimoti statistikadir.


Statistikaga oid ma’lumotlar uchun umumiy o‘ziga xos xususiyat shundan iboratki, ular ayrim yakka hodisalarga tegishli bo‘lmasdan, balki doimo ularning to‘plamini qamrab oluvchi umumlashtiruvchi miqdorlardir. Yakka hodisa, to‘plamdan farqli o‘laroq, mustaqil va bir - biriga o‘xshash tarkibiy elementlarga bo‘linmaydi. To‘plam bitta yoki bir nechta hodisaga kamayishi bilan butunlay yo‘q bo‘lmasdan, oldingi  mavqeini saqlab  qoladi. Masalan, agarda shahar aholisi orasida bir yoki bir nechta kishi vafot etsa yoki boshqa joyga ko‘chib ketsa, aholi to‘plamligicha qolaveradi. Qandaydir korxona yopilsa korxonalar to‘plami o‘z nomini saqlab qoladi. Ammo yakka korxonaga qarashli asosiy sex yopilsa, korxona o‘z mavqeini yo‘qotadi, ya’ni ishlamay qo‘yadi. 

Shuningdek, shaharga bir kishi ko‘chib kelishi yoki bola tug‘ilishi, yangi korxona ishga tushishi bilan mavjud to‘plam o‘rniga yangisi yoki ikkinchi boshqa to‘plam paydo bo‘lmaydi. 

Statistika - bu fan tarmog‘i, amaliy faoliyat sohasi, bilim yo‘nalishi, bilish quroli.

Statistika deganda ma’lumotlar to‘plash jarayoni ham ularni qayta ishlab, xolisona va aniq talqin etish qoidalari ham tushuniladi. Ana shu mazmunda statistika  ham fan, ham faoliyat sohasi, ham kasb turidir.  U uyushtirilgan bilim tarmog‘i ham, maqsadlarni amalga oshirish uchun kuchli qurol ham, kasbkorlik faoliyati sohasi ham hisoblanadi. Ko‘zga ko‘ringan iqtisodchi  olim E.Keyn shohidlik qilishicha, ma’muriy muassasalarda ishlarni tasniflashga oid amerika ma’lumotnomasida statistika quyidagicha ta’riflanadi: “Statistika faktlarni xulosalar yasash uchun asos sifatida to‘plash, tasniflash va miqdoriy baholash haqidagi fandir”
 Shu jihatdan u tasviriy statistika nomi bilan ham yuritiladi.

Tasviriy statistika - bu ma’lumotlar to‘plash, tasniflash, umum-lashtirish va talqin etish yo‘llaridir.


Demak, tasviriy statistika deganda axborotlar to‘plash, tasniflash, umumlashtirish va talqin etish yo‘llari nazarda tutiladi. Uning diqqat markazida ma’lumotlarni to‘plash va umumlashtirish turadi. Tasviriy statistika ma’lumotlarni samarali to‘plash, tartibga solish va umumlashtirilgan statistik axborotlar olish usullarini ishlab chiqish va amalda qo‘llash bilan shug‘ullanadi. Bu ishda EHMdan foydalanish muhim masala hisoblanadi. Shuning uchun iqtisodchi mutaxasislar, statistiklar EHM yordamida axborotlar to‘plash, ishlash va saqlash qoidalarini chuqur bilishlari lozim. 


Shunday qilib, statistika atamasi ko‘p qirrali tushuncha bo‘lib, hozirgi kunda u quyidagi mazmunlarda ishlatiladi:


-statistika deganda turmushimizning turli tomonlari - iqtisodiy, madaniy, siyosiy, ma’naviy, sotsial-psixologik, ijtimoiy-demografik va hokazo hodisalar hamda atrof-muhit holati haqidagi ma’lumotlar majmuasi tushuniladi. Bunday mazmunda bu so‘z ko‘proq davriy matbuot sahifalarida va axborot vositalarida ishlatiladi;


-ma’lumotlarni to‘plash va qayta ishlash jarayoni ham statistika deb yuritiladi;


-statistik ko‘rsatkichlarni hisoblaydigan va saqlaydigan, axborot  xizmatlarini ko‘rsatadigan maxsus tashkilotlar nazarda tutilganda ham statistika so‘zi foydalaniladi. Masalan, gazeta sahifalarida “statistika bergan ma’lumotlarga ko‘ra” degan ibora tez-tez uchrab turadi;


-yirik korxona va idoralarda ho‘jalik faoliyat haqidagi ko‘rsatkichlarni hisoblash va hisobotlar tuzish bilan shug‘ullanadigan bo‘lim nomi ham statistika deb yuritiladi;


-statistika deb maxsus ilm-fan yo‘nalishi ham ataladi;


-statistika deganda turli ilmiy-texnika sohalarida gipotezalar yasash, baholash va yechimlar qabul qilish jarayonida statistik uslubiyatni tatbiq qilish ham tushuniladi;


-nihoyat, matematikada turli mezonlar va umumlashtiruvchi ko‘rsatkichlar statistika deb yuritiladi.

2-savol bo’yicha dars maqsadi:

· Statistika fanining predmeti va ob’ektini tushuntirib bera oladi;
· Statistika fanining  vazifalarini izohlash.
 Identiv o’quv maqsadlari: 

· Statistika fanining predmeti va ob’ektini tushuntirib bera oladi;
· Statistika fanining  vazifalarini izohlash.
2-asosiy savolning bayoni:

Predmet so‘zi bir necha lug‘aviy ma’noga ega. Statistika predmeti deganda statistika o‘rganadigan obyekt, ya’ni, ommaviy hodisa va jarayonlarning sifat-miqdor aniqligi, ularning rivojlanish qonuniyatlarini miqdoriy nisbatlarda yuzaga chiqishi, o‘rganilayotgan obyekt mazmunini belgilaydigan bilimlar majmuasi nazarda tutiladi. Bu masalaga statistika qo‘llanish sohalari ham aloqadordir.

Statistika o‘rganish obyekti- bu ommaviy hodisa va jarayonlardir.


Statistika ommaviy hodisa va jarayonlarni o‘rganadi. Ular biror narsalar to‘plamida va o‘zaro bog‘langan to‘plamlar orasida kechadi. Bu yerda hodisa so‘zi jamiyat hayotida, turmushda, tabiatda, bir so‘z bilan aytganda, moddiy dunyoda haqiqatda bo‘lgan real voqeani bildiradi. Masalan, oilada bola tug‘ilishi, paxta hosili, ishchilar soni, yog‘ingarchilik (qor yoki yomg‘ir yog‘ishi), atrof-muhit bulg‘anishi va hokazolar. Jarayon so‘zi voqealar oqimini, ularning ma’lum makon va zamon sharoitida qanday tezlikda kyechishini, yuzaga chiqish yoki chiqmasligini, o‘zgarishini, hodisalar rivojlanishini anglatadi.


Ommaviy hodisaning umumiy ta’rifi: biror obyektlar to‘plamida yoki murakkab obyekt elementlari majmuasida yuzaga chiqqan voqea.


Demak, ommaviy hodisa - biror obyektlar to‘plamida sodir bo‘lgan voqea, harakat natijasi. Masalan, O‘zbekiston barcha dehqon va shirkat ho‘jaliklari tomonidan bir yilda yetishtirilgan paxta hosili, hamma oilalarda tug‘ilgan bolalar soni, yoqqan qor va yomg‘ir hajmi, hamma korxona va avtomobillar tomonidan atmosferaga chiqarilgan gazlar va hokazolar.

Ommaviy jarayon umumiy ta’rifi: obyektlar to‘plamida yoki murakkab obyektda sodir bo‘lgan voqealar oqimi, ularning rivojlanishi.

Ommaviy jarayon - bu obyektlar to‘plamida sodir bo‘lgan voqealar oqimi va uning xarakteri, ularning rivojlanish darajalari, to‘plama hodisalar kyechishidagi (harakatidagi) o‘zgarishlar. Masalan, O‘zbekistonda tug‘ilgan bolalar sonining ko‘payishi, tug‘ilish darajasining o‘zgarishi, umumiy ekin maydonida paxta salmog‘ining kamayishi va don ekinlari ulushining ortishi, Toshkent shahrida korxona va avtomashinalar tomonidan atmosferaga chiqarilgan gazlar ortishi, yer osti boyliklari zaxirasining o‘zgarishlari va hokazolar.

Ommaviy hodisa va jarayonning birinchi muhim belgisi - unda bir qancha obyektlar ishtirok etib, ular o‘xshashlik alomatiga ega ekanligidan iborat.

Ommaviy hodisa va jarayon bir qator muhim belgilari bilan ajralib turadi. Uning muhim belgilaridan biri - ommaviy hodisa va jarayonda bir qancha mustaqil obyektlar (to‘plam birliklari) ishtirok etadi. Bu xususiyat murakkab obyektlarni ommaviy hodisa deb qaralganda ham namoyon bo‘ladi, chunki bunday obyekt bir to‘da yakka elementlardan tuziladi. To‘plam obyektlari, xuddi shuningdek murakkab obyekt elementlari o‘rganilayotgan hodisa jarayon uchun muhim bo‘lgan munosabatlar jihatidan bir biriga o‘xshaydilar.

Statistik qonuniyatlar namoyon bo‘lishi uchun hodisa beg‘araz xatti-harakat natijasi, to‘plam bir jinsli bo‘lishi kerak.


Shuning uchun katta sonlar qonuni amal qilishi va statistik qonuniyatlar yuzaga chiqishi uchun ma’lum shart-sharoitlar ta’minlanishi lozim. Birinchi shart - o‘rganilayotgan hodisalar beg‘araz, erkin xatti-harakatlar natijasi bo‘lishi kerak. Shu holdagina hodisa tasodif xarakterga ega bo‘ladi va to‘plam unsurlari mustaqil, erkli bo‘lishi uchun sharoit tug‘iladi, chunki ularga ta’sir etuvchi ikkilamchi sabablar ham o‘zaro kuchli bog‘lanishga ega bo‘lmaydi yoki kuchsiz bog‘langan bo‘ladi, natijada aksariyat unsurlar ham ushbu sifatga ega bo‘ladi. Ikkinchi shart - o‘rganilayotgan to‘plam bir turli (jinsli) bo‘lishi kerak. Agarda uning tarkibiy qismlari biror yoki aynan shunday asosiy sabablar ta’siri ostida bo‘lsa, o‘rganilayotgan ommaviy jarayon ham bir jinsli, bir turlidir. Unga yangi boshqa tabiatli unsurlar qo‘shib bo‘lmaydi, aks holda to‘plam har xil jinsli bo‘lib, turli asosiy sabablar ta’siri ostida bo‘lgan qismlardan shakllanadi. Bunday to‘plamlarni o‘rganish dastlab uni bir jinsli qismlarga ajratishni taqozo etadi.

3-savol bo’yicha dars maqsadi:

· Statistika fanining predmeti usul va uslubiyatini tushuntirib bera oladi;
Identiv o’quv maqsadlari: 

· Statistika fanining predmeti usul va uslubiyatini tushuntirib bera oladi;
3-asosiy savolning bayoni:


Ommaviy hodisa va jarayonlar har xil sohalarda kuzatiladi va turli tumandir, ularning kyechish sharoitlari ham, tuzilishi ham turlichadir. Demak, bunday hodisa va jarayonlar ko‘pdan-ko‘p shakllarga va turlarga ega. Ayniqsa, ijtimoiy hayotdagi hodisa va jarayonlar o‘zining murakkabligi va juda ko‘p o‘zaro bog‘lanishlarga egaligi bilan ajralib turadi. Shu sababli statistik qonuniyatlar ham ularda har xil ko‘rinishlarda namoyon bo‘ladi va turli jihatlarini ta’riflaydi. O‘z-o‘zidan ravshanki, ularni qandaydir yagona bir usul yordamida o‘rganib bo‘lmaydi. Buning uchun maxsus usullar, yo‘llar majmuasi, bilim vositalari zarur. 


Umuman olganda, uslubiyat so‘zi quyidagi lug‘aviy ma’nolarga ega:  1) bilimning ilmiy metodlari haqidagi ta’limot; 2) biror narsani nazariy tekshirish va amaliy bajarish usuli, vositasi; 3) ayrim fan tarmoqlarida qo‘llanadigan usullar, metodlar, yo‘llar, vositalar majmuasi; 4) ishlash va boshqarishdagi o‘ziga xos uslub, ya’ni maxsus yo‘llar, usullar majmuasi.

Statistika uslubiyati - bu ommaviy hodisa va jarayonlarni o‘rganishda, unda namoyon bo‘ladigan qonuniyatlarni oydinlashtirishda ishlatiladigan o‘ziga xos uslub, ya’ni statistika fani va amaliyotida qo‘llana-digan yo‘llar, usullar, vositalar majmuasi.


Statistika uslubiyati deganda ommaviy hodisa va jarayonni ilmiy tekshirishda va boshqarishda, unda namoyon bo‘ladigan qonuniyatlarni o‘rganish va ulardan amaliy foydalanish jarayonida qo‘llanadigan o‘ziga xos uslub, ya’ni usullar, metodlar, yo‘llar, vositalar majmuasi tushuniladi. Ommaviy hodisa va jarayonlarning miqdoriy nisbatlarini aniqlash, ularda namoyon bo‘ladigan qonuniyatlarni oydinlashtirish maqsadida amalga oshiriladigan statistik tadqiqotlar bir necha bosqichlarga, ular esa fazalarga bo‘linadi. Bosqich va fazalar o‘zining maqsadi, vazifalari va xususiyatlari bilan bir biridan ajralib turadi. Shuning uchun har bir faza va bosqichda o‘ziga xos tekshirish usullari, yo‘llari, vositalari qo‘llanadi. Shu bilan birga o‘rganilayotgan soha va masalaning xarakteriga qarab, unga mos keladigan u yoki bu usul (yoki usullar to‘dasi) aniq tekshirishda, uning muayyan fazasi va bosqichida asosiy, yetakchi qurol sifatida ishlatiladi. 


Keng va to‘la ma’noda statistik tadqiqot ikkita bosqichdan tashkil topadi:

1)  Tasviriy statistika bosqichi

2)  Analitik statistika bosqichi.


Birinchi bosqichda quyidagi asosiy maqsad va vazifalar ko‘zlanadi: o‘rganilayotgan obyektlarni spetsifikatsiyalash, ular haqida ma’lumotlar to‘plash va qayta ishlash, ommaviy hodisa va jarayonlarning miqdoriy me’yorlarini tavsiflovchi ko‘rsatkichlarni hisoblash, ularni ko‘rkam va ixcham shaklda va zarur hollarda so‘z bilan tavsiflash. Ikkinchi bosqichda esa ko‘rsatkichlarni statistik tahlil qilish, ular orasidagi sabab-oqibat bog‘lanishlarni aniqlash va baholash, o‘rganilayotgan obyektlar taqsimotlaridagi qonuniyatlarni oydinlashtirish, ilmiy gipotezalarni ishonchlilik jihatdan baholash va statistik xulosalarni chiqarish va hokazolar asosiy maqsad va vazifalar hisoblanadi.

Statistik tadqiqot ikkita bosqich va bir necha fazalardan tashkil topadi va ularda o‘ziga xos usullar qo‘llanadi. 

4-savol bo’yicha dars maqsadi:

· Statistika fanining tarmoqlarini tushuntirib bera oladi;
· Statistika fanining boshqa fanlar bilan aloqadorligini izohlay oladi;
Identiv o’quv maqsadlari: 

· Statistika fanining tarmoqlarini tushuntirib bera oladi;
· Statistika fanining boshqa fanlar bilan aloqadorligini izohlay oladi;
4-asosiy savolning bayoni:

Satistika ko’p tarmoqli ijtimoiy fandir. Statistika fani uchun umumiy xos bo’lgan hususiyatlarni statistikaning umumiy nazariyasi o’rganiladi. Agar statistika tarixi shu fanni kelib chikishi, shakllanishi, tashkil topishi va rivojlanishini o’rgansa, matematik statistika tarmoqlararo balanslarni tuzish, korrelyatsion tahlil usullarini qo’llash, ko’p variantli prognozlarni tuzish yo’llarini o’rganadi.


Ijtimoiy statistika aholi turmush tarzi bilan bog’liq bo’lgan barcha hodisalarni statistik usullarda batafsil o’rganadi. Aholi (demografik) statistikasi aholining sonini, tarkibi, dinamikasi, tabiiy o’sishi, migratsiyasi va xokazolarni o’rganadi.


Iqtisodiy statistika 2 ta yirik tarmoqqa bo`linadi. birinchi tarmoqdagi makroiqtisodiy statistika xalq xo`jaligi miqyosida ro`y berayotgan xodisa va voqealarni miqdoriy tomonlarini ularni sifat tomonlari bilan bog’lanishda olib boradi.


Mikroiqtisodiy statistikada ayrim tarmoqlar va korxonalar statistikasida (sanoat statistikasi, qishlok xo’jalik statistikasi va xokazolar) nazariy va iqtisodiy xo’jaligi ayrim tarmoq va xususiyatlarini hisobga oladigan ko’rsatikichlar tizimi aniqlanadi.


Statistika eng avvalo iqtisodiy nazariya fani bilan bog’langan. U ushbu fandan iqtisodiy kategoriyalar –qiymat, ish xaqi, tovar, mehnat unumdorligi, milliy daromad, foyda shu kabilar haqidagi tushunchani hamda iqtisodiy qonunlarni mohiyatini bilib oladi, keyin esa aniq sharoitda ularga qanday amal qilinayotganligini miqdor jihatdan belgilaydi.


Statistika falsafa fani bilan ham chambarchas bog’lik. Falsafaning sifat, miqdor va o’lchov mohiyat va hodisa, tasodif va zaruriyat, aloqadorlik va umumiylik kabi kategoriyalari  statistika uchun katta ahamiyatga ega.


Statistika ayrim masalani o’rganayotganda boshqa fanlar ko’rsatmalarini xam hisobga oladi.


Bugungi kunda istiqlolni belgilash va davlat statistika qo`mitalari, viloyat statistika boshqarmalari, tuman va shaxarlardagi statistika bo`limlari statistika tizimini tashkil etadi. Idoralar, korxona va muassasalarda, tashkilot va vazirliklarda statistika bilan shug`ullanadigan bo`lim va guruxlar mavjuddir. Ular vazirlik, idora va tashkilotlar miqyosidagi statistika ishlarini olib boradi. Shuning uchun ular ma’muriy statistika deb yuritiladi.

Amaliyotda yagona xalq xo`jaligi hisobi joriy qilingan. Bu 3 turdagi hisobni o`z ichiga oladi:

1. Operativ-texnika hisobi;

2. Buxgalteriya hisobi;

3. Statistik hisob;


Operativ –texnika hisobi korxona ishi ustidan operativ boshqarishni tashkil etish uchun xizmat qiladi. Korxona ma’muriyati va ayrim ishlab chiqarish bo`limlarini ishi va holati xaqidagi ma’lumotlar bilan ta’minlab turish –bu hisobning asosiy vazifasidir.


Buxgalteriya hisobi korxonaning moddiy va pul resurslari xarakatini hisobga oladi. U boshlang`ich xujjatlarga asoslanib, korxonaning moddiy va manaviy resurslaridagi xar bir o`zgarishni pulda hisoblab, korxonaning  moddiy va pul resurslari xarakatini hisobga oladi. U boshlang`ich xujjatlarga asoslanib, korxonaning moddiy va moliyaviy resurslaridagi xar bir o`zgarishni pulda hisoblab ikki yoqlama yozish yo`li bilan qayd qiladi.


Statistik hisob xalq xo`jaligi miqiyosidagi hisob bo`lib, undagi sodir bo`ladigan xodisa va jarayonlarni umumlashtiradi va tegishli qonuniyatlarni aniqlaydi. Hisobga olinadigan ob’ekti, qo`llanish doirasi, asosiy hisoblash operatsiyalari natijalarini rasmiylashtirish bilan yuqoridagi hisoblardan farq qiladi.

Asosiy tushuncha va atamalar

Statistika, miqdor, sifat, statistika obyekti va predmeti, statistika uslubiyati (metodologiyasi) yoki uslubi (metodi), statistik qonuniyat, tasviriy statistika, analitik statistika, ommaviy hodisa, ommaviy jarayon, matematik va statistik ehtimol, statistika tarmoqlari, iqtisodiy statistika

Qisqacha xulosalar

Statistika deganda ilk bor mamlakatning iqtisodiy va siyosiy ahvolini sonlar va iboralar yordamida izohlash tartibi haqidagi fan tushunilgan bo‘lsa ham, hozirgi kunda bu so‘z ko‘p ma’noda qo‘llaniladi: Statistika-bu: 1)turmush, jamiyat hayoti haqidagi aniq sonlar, ko‘rsatkichlar to‘plami; 2) mazkur ma’lumotlarni to‘plash, ishlash,umumlashtirish, saqlash va yetkazib berish bilan bog‘liq bo‘lgan faoliyat sohasi; 3) ommaviy jarayonning ustidan ko‘p kuzatishlar o‘tkazish natijasida olingan umumlashtiruvchi mezonlar, ko‘rsatkichlar;4)ilm-fanning maxsus sohasi.Statistika fani ommaviy hodisa va jarayonlarni o‘rganadi, ularda namoyon bo‘ladigan statistik qonuniyatlarni aniqlaydi, ularning me’yorini belgilaydi. U o‘z uslubiyatiga ega va ommaviy jarayonni o‘rganish uslubi sifatida moddiy dunyo va ilm-fanning hamma sohalarida qo‘llanadi. Ayniqsa ijtimoiy-iqtisodiy, ommaviy hodisalarni bilishda,idrok qilishda statistika beqiyos katta rol o‘ynaydi. Bu sohada olib borilgan tekshirish va kuzatishlarni umumlashtirish natijasida statistika fan sohasi tarzida shakllanganligi va taraqqiy etib kelayotganligi bejiz emas. Uning uslubiyati barkamol topishida matematika va boshqa aniq fanlar hissasini ham inkor etib bo‘lmaydi. 

Satistika ko’p tarmoqli ijtimoiy fandir. Statistika fani uchun umumiy xos bo’lgan hususiyatlarni statistikaning umumiy nazariyasi o’rganiladi. Agar statistika tarixi shu fanni kelib chikishi, shakllanishi, tashkil topishi va rivojlanishini o’rgansa, matematik statistika tarmoqlararo balanslarni tuzish, korrelyatsion tahlil usullarini qo’llash, ko’p variantli prognozlarni tuzish yo’llarini o’rganadi.

Nazorat savollari 

1.  Statistika atamasi qanday kelib chiqqan va ilk bor nimani anglatgan?

2.  Statistika so‘zi hozir nimalarni bildiradi?

3.  Statistika predmetli fanmi?

4.  Statistika uslubmi?

5.  Ommaviy hodisa va jarayon nima va ular qanday xususiyatlarga ega?

6.  Statistik qonuniyat nima? U dinamik qonuniyatdan qanday farq qiladi?

7.  Katta sonlar qonunining mohiyati nimadan iborat? 

8.  Statistika uchun u qanday ahamiyatga ega?

9.  Statistika uslubi qanday masalalarni o‘rganishda qo‘llanadi? Misollar keltiring va tushuntirib bering.

10.  Statistika fanining predmetini o’rganishning xususiy usullari qaysi?

11.  Statistikaning qanday tarmoqlarini bilasiz?

12.  Statistik hisob qanday hisob?

13.  Statistika deganda nimalarni tushunasiz?

14.  Statistik hisobning boshqa hisob turlaridan farqi nimada?

15.  Statistik tadqiqotning qanday bosqichlarini bilasiz?

16.  Statistika fani qanday vazifalarni bajaradi?
17.  Statistikaning ob’ekti nima?
18.  Ommaviy hodisa va jarayonning bir-biridan farqi nimada?

19.  Ommaviy hodisa va jarayonning muhim belgisini bilasizmi? Tushuntirib bering.

20.  “Statistika” so’zini birinchi marta kim fanga kiritgan va u statistikani qanday izohlaydi?

